CELEX: 32016R0522
Language: ro
Date: 2015-12-17 00:00:00
Title: Regulamentul delegat (UE) 2016/522 al Comisiei din 17 decembrie 2015 de completare a Regulamentului (UE) nr. 596/2014 al Parlamentului European și al Consiliului în ceea ce privește o derogare aplicabilă anumitor organisme publice și băncilor centrale din țări terțe, indicatorii de manipulare a pieței, pragurile de publicare, autoritatea competentă pentru notificările amânărilor, permisiunea de tranzacționare în perioadele închise și tipurile de tranzacții efectuate de personalul de conducere care trebuie notificate (Text cu relevanță pentru SEE)

5.4.2016   
            
            
               RO
            
            
               Jurnalul Oficial al Uniunii Europene
            
            
               L 88/1
            
         REGULAMENTUL DELEGAT (UE) 2016/522 AL COMISIEI
   din 17 decembrie 2015
   de completare a Regulamentului (UE) nr. 596/2014 al Parlamentului European și al Consiliului în ceea ce privește o derogare aplicabilă anumitor organisme publice și băncilor centrale din țări terțe, indicatorii de manipulare a pieței, pragurile de publicare, autoritatea competentă pentru notificările amânărilor, permisiunea de tranzacționare în perioadele închise și tipurile de tranzacții efectuate de personalul de conducere care trebuie notificate
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (1), în special articolul 6 alineatul (5), articolul 12 alineatul (5), articolul 17 alineatele (2) și (3) și articolul 19 alineatele (13) și (14),
   întrucât:
   
               (1)
            
            
               Regulamentul (UE) nr. 596/2014 conferă Comisiei competența de a adopta acte delegate privind o serie de subiecte strâns legate referitoare la excluderea din domeniul de aplicare al respectivului regulament a anumitor organisme publice și a băncilor centrale din țări terțe, la indicatorii de manipulare a pieței, la pragurile ce declanșează aplicarea obligației de publicare a informațiilor privilegiate în ceea ce îi privește pe participanții la piața certificatelor de emisii, la circumstanțele în care poate fi permisă tranzacționarea într-o perioadă închisă și la tipurile de tranzacții efectuate de personalul de conducere care trebuie notificate.
            
         
               (2)
            
            
               Statele membre, statele membre ale Sistemului European al Băncilor Centrale, ministerele, alte agenții și vehiculele cu scop special ale unuia sau ale mai multor state membre, precum și Uniunea și anumite organisme publice sau persoanele care acționează în numele acestora nu ar trebui să întâmpine obstacole în aplicarea politicii monetare, valutare sau de gestionare a datoriei publice atât timp cât aceste activități sunt realizate în interesul public și numai în scopul punerii în aplicare a acestor politici.
            
         
               (3)
            
            
               Excluderea din domeniul de aplicare al Regulamentului (UE) nr. 596/2014 a operațiunilor întreprinse în interesul public poate fi extinsă, în conformitate cu articolul 6 alineatul (5) din Regulamentul (UE) nr. 596/2014, la anumite organisme publice responsabile cu gestionarea datoriei publice sau care intervin în gestionarea acesteia și la băncile centrale ale unor țări terțe, dacă acestea îndeplinesc condițiile relevante. În acest sens, Comisia a întocmit și a prezentat Parlamentului European și Consiliului un raport în care a evaluat regimul aplicat pe plan internațional anumitor organisme publice însărcinate cu gestionarea datoriei publice sau care intervin în gestionarea acesteia și băncilor centrale din țările terțe în cauză. Raportul cuprinde o analiză comparativă a regimului aplicat respectivelor organisme și băncilor centrale în cadrul legal al țărilor terțe respective, precum și a standardelor în materie de gestionare a riscului aplicabile tranzacțiilor încheiate de acele organisme publice și bănci centrale în respectivele jurisdicții. În secțiunea raportului privind analiza comparativă s-a concluzionat că este adecvată extinderea derogării la tranzacțiile, ordinele sau comportamentele efectuate în vederea aplicării politicii monetare, a cursului de schimb sau de gestionare a datoriei publice de către anumite organisme publice și băncile centrale din respectivele țări terțe.
            
         
               (4)
            
            
               Lista organismelor publice și a băncilor centrale din țări terțe care beneficiază de derogare ar trebui stabilită și revizuită ori de câte ori este nevoie.
            
         
               (5)
            
            
               Este esențial să fie precizați indicatorii comportamentului de manipulare referitor la semnale false sau înșelătoare și la fixarea prețurilor care sunt prevăzuți în anexa I la Regulamentul (UE) nr. 596/2014, pentru a clarifica elementele acestora și a ține cont de evoluțiile tehnice de pe piețele financiare. Prin urmare, ar trebui indicată o listă neexhaustivă a acestor indicatori, care să includă exemple de practici.
            
         
               (6)
            
            
               În cazul anumitor practici ar putea fi identificați indicatori suplimentari întrucât le pot clarifica și ilustra. Acești indicatori ar trebui să nu fie considerați nici exhaustivi, nici determinanți, iar relațiile lor cu unul sau mai multe exemple de practici nu ar trebui să fie considerate limitative. Exemplele de practici nu ar trebui considerate manipulări ale pieței în sine, ci ar trebui avute în vedere atunci când participanții la piață și autoritățile competente examinează tranzacții sau ordine de tranzacționare.
            
         
               (7)
            
            
               Ar trebui utilizată o abordare proporțională, ținând cont de natura și de caracteristicile specifice ale instrumentelor financiare și ale piețelor în cauză. Exemplele pot viza și ilustra unul sau mai mulți dintre indicatorii manipulării pieței prevăzuți în anexa I la Regulamentul (UE) nr. 596/2014. Drept urmare, o practică dată poate implica mai mult de un indicator al manipulării pieței dintre cei prevăzuți în anexa I la Regulamentul (UE) nr. 596/2014, în funcție de cum este utilizată, și pot exista anumite suprapuneri între practici. De asemenea, deși nu sunt menționate în mod explicit în prezentul regulamentul, alte practici pot ilustra fiecare dintre indicatorii prevăzuți în acesta. Prin urmare, participanții la piață și autoritățile competente ar trebui să țină cont de alte circumstanțe, neprecizate, care ar putea fi considerate manipulări potențiale ale pieței în conformitate cu definiția prevăzută în Regulamentul (UE) nr. 596/2014.
            
         
               (8)
            
            
               Anumite exemple de practici prevăzute în prezentul regulament vizează cazuri care sunt cuprinse în conceptul de manipulare a pieței sau care se referă, în anumite privințe, la un comportament de manipulare. Pe de altă parte, anumite exemple de practici ar putea fi considerate legitime, de pildă dacă o persoană care efectuează tranzacții sau emite ordine de tranzacționare care pot fi considerate ca reprezentând manipulări ale pieței poate demonstra că motivele pentru efectuarea tranzacțiilor sau pentru emiterea ordinelor sunt legitime și conforme cu una dintre practicile acceptate pe piața în cauză.
            
         
               (9)
            
            
               În cadrul enumerării exemplelor de practici care se referă la indicatorii manipulării pieței prevăzuți în anexa I la Regulamentul (UE) nr. 596/2014, referințele încrucișate din anexa II la prezentul regulament includ atât exemplul relevant de practică, cât și indicatorul suplimentar aferent respectivului exemplu.
            
         
               (10)
            
            
               În referirile la indicatorii comportamentului de manipulare din prezentul regulament, orice menționare a unui „ordin de tranzacționare” acoperă toate tipurile de ordine, inclusiv ordinele inițiale, modificările, actualizările și anulările, indiferent dacă au fost executate sau nu, indiferent de mijloacele utilizate pentru a avea acces la locul de tranzacționare, pentru a efectua o tranzacție sau pentru a emite un ordin de tranzacționare și indiferent dacă ordinul a fost înregistrat în carnetul de ordine al locului de tranzacționare.
            
         
               (11)
            
            
               Participanții la piața certificatelor de emisii sunt o submulțime cu caracteristici aparte a actorilor de pe piața certificatelor de emisii. Dintre actorii de pe piața certificatelor de emisii, cei situați deasupra unor praguri minime ar trebui să fie considerați participanți la piața certificatelor de emisii, iar obligația de publicare a informațiilor privilegiate ar trebui să li se aplice numai acestora. Prin urmare, aceste praguri minime ar trebui stabilite în mod clar.
            
         
               (12)
            
            
               Ținând cont de definiția informațiilor privilegiate prevăzută la articolul 7 alineatul (4) din Regulamentul (UE) nr. 596/2014, un participant la piața certificatelor de emisii trebuie să evalueze caz cu caz dacă informațiile avute în vedere îndeplinesc condițiile pentru a fi considerate informații privilegiate. Aceasta înseamnă că un participant la piața certificatelor de emisii nu are obligația de a publica toate informațiile privind operațiunile sale fizice. Participanții la piața certificatelor de emisii ar trebui să evalueze în mod adecvat informațiile în cauză, ținând cont de circumstanțele de pe piață și de alți factori externi care pot influența prețul unui certificat de emisii în momentul apariției informației.
            
         
               (13)
            
            
               Prin exceptarea prevăzută la articolul 17 alineatul (2) din Regulamentul (UE) nr. 596/2014 sunt excluse din sfera participanților la piața certificatelor de emisii actorii de pe piața certificatelor de emisii în cazul cărora instalațiile sau activitățile de aviație pe care le dețin, le controlează sau pentru care sunt responsabili au înregistrat în anul anterior emisii care nu au depășit pragul minim de dioxid de carbon echivalent și, în cazul în care desfășoară activități de ardere, au înregistrat o putere termică nominală care nu a depășit pragul minim. Prin urmare, pragurile minime ar trebui să se refere la toate liniile de activitate, inclusiv la instalațiile sau activitățile de aviație care sunt deținute sau controlate de respectivul actor de pe piața certificatelor de emisii, de întreprinderea-mamă a acestuia sau de o întreprindere conexă ori pentru ale căror aspecte operaționale respectivul actor, întreprinderea-mamă a acestuia sau o întreprindere conexă răspunde în întregime sau parțial.
            
         
               (14)
            
            
               În plus, pentru ca obligația să nu se aplice, pragul minim de dioxid de carbon echivalent și pragul minim al puterii minime nominale ar trebui avute în vedere simultan. Cu alte cuvinte, este suficient ca unul dintre aceste două praguri să fie depășit pentru ca obligația de publicare prevăzută la articolul 17 alineatul (2) din Regulamentul (UE) nr. 596/2014 să fie aplicabilă.
            
         
               (15)
            
            
               Pentru a consolida integritatea pieței, evitând în același timp publicările excesive, este adecvat ca pragurile minime să fie stabilite la un nivel prin care sunt exceptate societățile care este improbabil să dețină informații privilegiate.
            
         
               (16)
            
            
               Pragurile minime ar trebui revizuite, după caz, pentru a evalua funcționarea lor în ceea ce privește, printre altele, creșterea scontată a transparenței pieței certificatelor de emisii, inclusiv numărul de evenimente raportate și sarcina administrativă implicată, evoluția și maturitatea pieței certificatelor de emisii, numărul de actori de pe piața certificatelor de emisii și impactul asupra disponibilității unor informații specifice fiecărei firme și asupra formării prețurilor sau a deciziilor de investiții de pe piața certificatelor de emisii.
            
         
               (17)
            
            
               Având în vedere domeniul de aplicare extins al Regulamentului (UE) nr. 596/2014 în ceea ce privește instrumentele financiare care intră sub incidența sa, faptul că obligația privind notificarea post factum a autorității competente se aplică emitenților care au solicitat sau care au aprobat ca instrumentele lor financiare să fie admise la tranzacționare pe o piață reglementată dintr-un stat membru ori, în cazul instrumentelor tranzacționate pe un „sistem multilateral de tranzacționare” (MTF) sau pe alte tipuri de sisteme organizate de tranzacționare (OTF-uri), emitenților care au aprobat tranzacționarea instrumentelor lor financiare pe un MTF sau un OTF ori care au solicitat ca instrumentele lor să fie admise la tranzacționare pe un MTF dintr-un stat membru, precum și faptul că instrumentele financiare ale acestor emitenți ar putea să fie admise la tranzacționare sau tranzacționate în locuri de tranzacționare din diverse state membre, ar trebui garantat că autoritatea competentă unică ce primește notificarea este cea care are cel mai mare interes în supravegherea pieței și că se evită exercitarea de către emitent a unei marje de apreciere. Această abordare se bazează pe utilizarea noțiunii de titluri de capital.
            
         
               (18)
            
            
               Obligația de a notifica autorității competente amânarea publicării informațiilor privilegiate, prevăzută la articolul 17 alineatul (4) din Regulamentul (UE) nr. 596/2014, se aplică și participanților la piața certificatelor de emisii. Domeniul de aplicare al Regulamentului (UE) nr. 596/2014 include participanții la piața certificatelor de emisii care sunt activi pe piața primară a certificatelor de emisii sau a produselor licitate pe baza acestora (depunerea de oferte în cadrul licitațiilor) și pe piețele secundare ale certificatelor de emisii ale instrumentelor derivate bazate pe acestea.
            
         
               (19)
            
            
               Pentru a garanta că este identificată cu certitudine o autoritate competentă unică pentru participanții la piața certificatelor de emisii, autoritatea competentă în sensul notificărilor prevăzute la articolul 17 alineatul (4) din Regulamentul (UE) nr. 596/2014 ar trebui să fie autoritatea competentă a statului membru în care este înregistrat participantul la piața certificatelor de emisii, astfel cum se prevede la articolul 19 alineatul (2) din regulamentul menționat, și nu autoritățile competente ale fiecăruia dintre locurile de tranzacționare în care sunt tranzacționate certificatele de emisii.
            
         
               (20)
            
            
               Alegerea autorității competente a statului membru în care este înregistrat participantul la piața certificatelor de emisii este o soluție prin care se determină întotdeauna cu certitudine o autoritate competentă unică, ceea ce limitează sarcina administrativă suportată de participanții la piața certificatelor de emisii prin asigurarea faptului că aceștia nu trebuie să facă în paralel notificări către mai multe autorități competente.
            
         
               (21)
            
            
               În circumstanțe excepționale, un emitent poate permite ca o persoană care exercită responsabilități de conducere să își vândă imediat acțiunile pe durata unei perioade închise. Permisiunea emitentului ar trebui acordată pentru fiecare caz în parte, iar primul criteriu ar trebui să fie ca persoana care exercită responsabilități de conducere să fi solicitat și obținut din partea emitentului, înainte de orice tranzacționare, permisiunea de a tranzacționa. Pentru a-i permite emitentului să evalueze circumstanțele specifice ale fiecărui caz individual, solicitarea în cauză ar trebui să fie motivată și să includă o explicație a tranzacției avute în vedere și o descriere a caracterului excepțional al circumstanțelor.
            
         
               (22)
            
            
               Adoptarea deciziei de a acorda permisiunea de tranzacționare ar trebui avută în vedere numai dacă motivul pentru care se solicită efectuarea unei tranzacții este excepțional. Derogarea în cauză ar trebui înțeleasă restrictiv, fără a se lărgi în mod nejustificat domeniul de aplicare al derogării de la interdicția de a derula tranzacții pe durata unei perioade închise. Circumstanțele în care poate fi acordată această derogare ar trebui să fie nu numai extrem de urgente, ci și neprevăzute și imperative; ar trebui, de asemenea, ca acestea să nu fi fost ocazionate de persoana care exercită responsabilități de conducere.
            
         
               (23)
            
            
               Dacă persoana care exercită responsabilități de conducere prezintă situații care sunt neprevăzute, imperative și aflate în afara controlului său, ar trebui să îi fie permisă numai vânzarea acelor acțiuni care îi permit obținerea resurselor financiare necesare. Aceste situații ar putea rezulta dintr-un angajament financiar pe care trebuie să îl îndeplinească persoana care exercită responsabilități de conducere, cum ar fi o cerere a cărei executare este prevăzută de lege, inclusiv o hotărâre judecătorească, și trebuie îndeplinită condiția ca persoana care exercită responsabilități de conducere să nu își poată îndeplini în mod rezonabil acest angajament fără vânzarea acțiunilor în cauză. Circumstanțele respective ar putea apărea, de asemenea, ca urmare a unei situații în care persoana care exercită responsabilități de conducere s-a plasat înainte de începerea perioadei închise (de exemplu o obligație fiscală) și care impune plata unei sume către o terță parte, sumă care nu ar putea fi finanțată, integral sau parțial, de către persoana care exercită responsabilități de conducere altfel decât prin vânzarea acțiunilor emitentului.
            
         
               (24)
            
            
               În ceea ce privește tranzacțiile derulate în cadrul sau în legătură cu un sistem de alocare de acțiuni angajaților sau de economii, cu calificarea sau dreptul la acțiuni, trebuie stabilit dacă acestea pot fi permise de emitent. Prin urmare, anumite tipuri de tranzacții ar trebui identificate în mod clar și stabilite în detaliu. Caracteristicile acestor tranzacții se referă la natura tranzacțiilor (de exemplu o achiziție sau o vânzare, exercitarea unor opțiuni sau a altor drepturi), la momentul derulării tranzacției sau al aderării persoanei care exercită responsabilități de conducere la un anumit sistem și la întrebarea dacă tranzacția și caracteristicile acesteia (de exemplu data execuției și cuantumul) au fost convenite, planificate și organizate cu o perioadă de timp rezonabilă înainte de începerea perioadei închise.
            
         
               (25)
            
            
               În plus, tranzacțiile în care interesul generator de beneficii nu se modifică ar putea fi efectuate la inițiativa persoanei care exercită responsabilități de conducere, cu condiția ca persoana în cauză să fi solicitat și obținut permisiunea emitentului înainte de derularea tranzacției avute în vedere. Tranzacția în cauză ar trebui să se refere numai la transferul instrumentelor vizate între conturile persoanei care exercită responsabilități de conducere (de exemplu între sisteme), fără a implica o modificare a prețului instrumentelor transferate. Această abordare nu include transferul instrumentelor financiare sau alte tranzacții cum ar fi vânzările sau achizițiile derulate între persoana care exercită responsabilități de conducere și altă persoană, în special o entitate juridică deținută integral de persoana care exercită responsabilități de conducere.
            
         
               (26)
            
            
               Regulamentul (UE) nr. 596/2014 impune persoanelor care exercită responsabilități de conducere, precum și persoanelor care au legături strânse cu acestea obligația de a notifica emitentului și autorității competente fiecare tranzacție derulată în nume propriu în legătură cu acțiuni sau titlurile de creanță ale respectivului emitent ori cu instrumente derivate sau cu alte instrumente financiare având legătură cu acestea. Persoanele care exercită responsabilități de conducere, precum și persoanele care au legături strânse cu acestea ar trebui să notifice, de asemenea, participanților la piața certificatelor de emisii fiecare tranzacție efectuată în nume propriu în legătură cu certificate de emisii, produse licitate pe baza acestora sau instrumente derivate conexe.
            
         
               (27)
            
            
               Notificarea tranzacțiilor efectuate în nume propriu de către persoanele care exercită responsabilități de conducere la nivelul emitentului ori al unui participant la piața certificatelor de emisii sau de către persoanele care au legături strânse cu acestea constituie o informație prețioasă pentru participanții la piață, iar pentru autoritățile competente un mijloc suplimentar de supraveghere a piețelor. Obligația acestor persoane de a notifica tranzacțiile nu aduce atingere obligației lor de a nu comite abuzuri de piață, conform definiției din Regulamentul (UE) nr. 596/2014.
            
         
               (28)
            
            
               Obligația de a notifica tranzacțiile derulate de persoanele care exercită responsabilități de conducere sau de persoanele care au legături strânse cu acestea se aplică unui spectru larg de operațiuni și include toate tranzacțiile derulate în nume propriu. Prin urmare, este adecvat să se identifice o listă cuprinzătoare și neexhaustivă de tipuri de tranzacții care ar trebui notificate. Prin aceasta s-ar facilita realizarea unei transparențe depline a tranzacțiilor derulate de persoanele care exercită responsabilități de conducere și de persoanele care au legături strânse cu acestea și s-ar atenua în același tip riscul de eludare a obligației de notificare, prin identificarea tipurilor de tranzacții care trebuie notificate.
            
         
               (29)
            
            
               Întrucât domeniul tranzacțiilor care intră sub incidența împuternicirii prevăzute la articolul 19 alineatul (14) din Regulamentul (UE) nr. 596/2014 este larg și nu poate fi limitat la cele trei tipuri de tranzacții prevăzute în mod explicit la articolul 19 alineatul (7) din regulamentul menționat, este oportun să se identifice o listă neexhaustivă de tipuri de tranzacții care ar trebui notificate.
            
         
               (30)
            
            
               În ceea ce privește tranzacțiile condiționale, obligația de notificare intervine odată cu producerea condiției sau a condițiilor în cauză, cu alte cuvinte atunci când tranzacția respectivă are loc efectiv. Prin urmare, nu ar trebui prevăzută obligația de a notifica atât contractul condițional, cât și tranzacția executată la îndeplinirea condițiilor respective, întrucât o astfel de notificare s-ar dovedi derutantă în practică, în special atunci când condițiile nu se produc, iar tranzacția nu este executată.
            
         
               (31)
            
            
               Dispozițiile și împuternicirile relevante prevăzute în Regulamentul (UE) nr. 596/2014 se aplică numai de la 3 iulie 2016. Prin urmare, este important ca normele prevăzute în prezentul regulament să se aplice tot de la această dată.
            
         
               (32)
            
            
               Măsurile prevăzute de prezentul regulament sunt conforme cu avizul Grupului de experți al Comitetului european pentru valori mobiliare,
            
         ADOPTĂ PREZENTUL REGULAMENT:
   Articolul 1
   Obiectul și domeniul de aplicare
   Prezentul regulament stabilește norme detaliate referitoare la:
   
               1.
            
            
               extinderea derogării privind obligațiile și interdicțiile prevăzute în Regulamentul (UE) nr. 596/2014 la anumite organisme publice și la băncile centrale ale unor țări terțe, atunci când acestea aplică politica monetară, valutară sau de gestionare a datoriei publice;
            
         
               2.
            
            
               indicatorii de manipulare a pieței prevăzuți în anexa I la Regulamentul (UE) nr. 596/2014;
            
         
               3.
            
            
               pragurile privind publicarea informațiilor privilegiate de către participanții la piața certificatelor de emisii;
            
         
               4.
            
            
               autoritatea competentă pentru notificarea amânării publicării informațiilor privilegiate;
            
         
               5.
            
            
               circumstanțele în care tranzacționarea pe durata unei perioade închise poate fi permisă de emitent;
            
         
               6.
            
            
               tipurile de tranzacții care declanșează aplicarea obligației de notificare a tranzacțiilor efectuate de către personalul care exercită responsabilități de conducere.
            
         Articolul 2
   Definiții
   În sensul prezentului regulament, „titluri de capital” înseamnă clasa de valori mobiliare menționată la articolul 4 alineatul (1) punctul 44 litera (a) din Directiva 2014/65/UE a Parlamentului European și a Consiliului (2).
   Articolul 3
   Organismele publice și băncile centrale din țări terțe care beneficiază de derogare
   Regulamentul (UE) nr. 596/2014 nu se aplică tranzacțiilor, ordinelor sau comportamentelor efectuate în vederea aplicării politicii monetare, a cursului de schimb sau de gestionare a datoriei publice, cu condiția ca acestea să fie întreprinse în interesul public și exclusiv în vederea aplicării acestor politici de către organismele publice și băncile centrale ale țărilor terțe indicate în anexa I la prezentul regulament.
   Articolul 4
   Indicatorii comportamentului de manipulare
   (1)   În ceea ce privește indicatorii comportamentului de manipulare referitor la semnale false sau înșelătoare și la fixarea prețurilor prevăzuți în secțiunea A din anexa I la Regulamentul (UE) nr. 596/2014, practicile prevăzute în secțiunea A literele (a)-(g) din anexa I la Regulamentul (UE) nr. 596/2014 sunt indicate în secțiunea 1 din anexa II la prezentul regulament.
   (2)   În ceea ce privește indicatorii comportamentului de manipulare referitor la utilizarea unui procedeu fictiv sau a altor forme de înșelăciune sau artificiu prevăzuți în secțiunea B din anexa I la Regulamentul (UE) nr. 596/2014, practicile prevăzute în secțiunea B literele (a) și (b) din anexa I la Regulamentul (UE) nr. 596/2014 sunt indicate în secțiunea 2 din anexa II la prezentul regulament.
   Articolul 5
   Pragurile minime în materie de dioxid de carbon echivalent și putere termică nominală
   (1)   În sensul articolului 17 alineatul (2) al doilea paragraf din Regulamentul (UE) nr. 596/2014:
   
               (a)
            
            
               pragul minim de dioxid de carbon (CO2) echivalent este de 6 milioane de tone pe an;
            
         
               (b)
            
            
               pragul minim al puterii termice nominale este de 2 430 MW.
            
         (2)   Pragurile stabilite la alineatul (1) se aplică tuturor liniilor de activitate, inclusiv instalațiilor sau activităților de aviație care sunt deținute sau controlate de respectivul actor de pe piața certificatelor de emisii, de întreprinderea-mamă a acestuia sau de o întreprindere conexă ori pentru ale căror aspecte operaționale respectivul actor, întreprinderea-mamă a acestuia sau o întreprindere conexă răspunde în întregime sau parțial.
   Articolul 6
   Stabilirea autorității competente
   (1)   Autoritatea competentă căreia un emitent de instrumente financiare trebuie să îi notifice amânarea publicării de informații privilegiate în conformitate cu articolul 17 alineatele (4) și (5) din Regulamentul (UE) nr. 596/2014 este, în oricare dintre cazurile de mai jos, autoritatea competentă a statului membru în care este înregistrat emitentul:
   
               (a)
            
            
               dacă și atât timp cât emitentul deține titluri de capital care sunt admise la tranzacționare sau tranzacționate cu acordul său sau pentru care emitentul a solicitat admiterea la tranzacționare într-un loc de tranzacționare din statul membru în care este înregistrat emitentul;
            
         
               (b)
            
            
               dacă și atât timp cât emitentul nu deține titluri de capital care sunt admise la tranzacționare sau tranzacționate cu acordul său ori pentru care emitentul a solicitat admiterea la tranzacționare într-un loc de tranzacționare din orice stat membru, cu condiția ca emitentul să dețină orice alte instrumente financiare care sunt admise la tranzacționare sau tranzacționate cu acordul său ori pentru care emitentul a solicitat admiterea la tranzacționare într-un loc de tranzacționare din statul membru în care este înregistrat emitentul.
            
         (2)   În toate celelalte cazuri, inclusiv în cazul emitenților înregistrați într-o țară terță, autoritatea competentă căreia un emitent de instrumente financiare trebuie să îi notifice amânarea publicării unor informații privilegiate este autoritatea competentă a statului membru în care:
   
               (a)
            
            
               emitentul deține titluri de capital care sunt admise la tranzacționare sau tranzacționate cu acordul său ori pentru care emitentul a solicitat admiterea la tranzacționare într-un loc de tranzacționare pentru prima dată;
            
         
               (b)
            
            
               emitentul deține orice alte instrumente financiare care sunt admise la tranzacționare sau tranzacționate cu acordul său ori pentru care emitentul a solicitat admiterea la tranzacționare într-un loc de tranzacționare pentru prima dată, dacă și atât timp cât emitentul nu deține titluri de capital care sunt admise la tranzacționare sau tranzacționate cu acordul său ori pentru care a solicitat admiterea la tranzacționare într-un loc de tranzacționare din orice stat membru.
            
         Dacă emitentul deține instrumentele financiare relevante care sunt admise la tranzacționare sau tranzacționate cu acordul său ori pentru care emitentul a solicitat admiterea la tranzacționare, pentru prima dată, simultan în locuri de tranzacționare din mai mult de un stat membru, un emitent de instrumente financiare notifică amânarea autorității competente a locului de tranzacționare care reprezintă cea mai relevantă piață din punctul de vedere al lichidității, astfel cum este aceasta determinată în Regulamentul delegat al Comisiei care urmează să fie adoptat în temeiul articolului 26 alineatul (9) litera (b) din Regulamentul (UE) nr. 600/2014 al Parlamentului European și al Consiliului (3).
   (3)   În scopul efectuării notificărilor prevăzute la articolul 17 alineatul (4) din Regulamentul (UE) nr. 596/2014, un participant la piața certificatelor de emisii notifică amânarea publicării informațiilor privilegiate autorității competente a statului membru în care este înregistrat.
   Articolul 7
   Tranzacționarea pe durata unei perioade închise
   (1)   O persoană care exercită responsabilități de conducere în cadrul unui emitent are dreptul de a derula tranzacții pe durata unei perioade închise, astfel cum este definită la articolul 19 alineatul (11) din Regulamentul (UE) nr. 596/2014, cu condiția să fie îndeplinite următoarele condiții:
   
               (a)
            
            
               se produce una dintre circumstanțele prevăzute la articolul 19 alineatul (12) din Regulamentul (UE) nr. 596/2014;
            
         
               (b)
            
            
               persoana care exercită responsabilități de conducere poate demonstra că tranzacția în cauză nu poate fi executată în alt moment decât pe durata perioadei închise.
            
         (2)   În circumstanțele prevăzute la articolul 19 alineatul (12) litera (a) din Regulamentul (UE) nr. 596/2014, o persoană care exercită responsabilități de conducere trebuie să prezinte emitentului, înainte de orice tranzacționare pe durata unei perioade închise, o cerere scrisă motivată pentru a obține permisiunea acestuia de a vinde imediat acțiuni ale respectivului emitent pe durata unei perioade închise.
   În cererea scrisă se descrie tranzacția avută în vedere și se furnizează o explicație a motivului pentru care vânzarea acțiunilor este singura alternativă rezonabilă de obținere a finanțării necesare.
   Articolul 8
   Circumstanțe excepționale
   (1)   Atunci când ia decizia de a acorda sau nu permisiunea de vânzare imediată a acțiunilor sale pe durata unei perioade închise, emitenții fac o evaluare de la caz la caz a cererii scrise prevăzute la articolul 7 alineatul (2), depusă de persoana care exercită responsabilități de conducere. Emitentul are dreptul să permită vânzarea imediată a acțiunilor numai dacă circumstanțele tranzacțiilor în cauză pot fi considerate excepționale.
   (2)   Circumstanțele menționate la alineatul (1) sunt considerate excepționale dacă sunt extrem de urgente, neprevăzute și imperative, dacă au cauze externe persoanei care exercită responsabilități de conducere și dacă persoana care exercită responsabilități de conducere nu are control asupra acestora.
   (3)   Atunci când examinează dacă circumstanțele descrise în cererea scrisă menționată la articolul 7 alineatul (2) sunt excepționale, emitentul evaluează, printre altele, dacă și în ce măsură persoana care exercită responsabilități de conducere:
   
               (a)
            
            
               se confruntă, la momentul depunerii cererii, cu un angajament sau o cerere financiară a cărei executare e prevăzută de lege;
            
         
               (b)
            
            
               trebuie să îndeplinească o obligație sau se găsește într-o situație în care s-a plasat înainte de începerea perioadei închise și care impune plata unei sume către o terță parte, reprezentând, de exemplu, o obligație fiscală, și nu poate în mod rezonabil să își îndeplinească angajamentul ori să dea curs cererii prin alte mijloace decât vânzarea imediată a acțiunilor.
            
         Articolul 9
   Caracteristicile tranzacționării pe durata unei perioade închise
   Emitentul are dreptul de a permite persoanei care exercită responsabilități de conducere în cadrul emitentului să tranzacționeze în nume propriu sau în numele unei părți terțe pe durata unei perioade închise în circumstanțe printre care se numără situațiile în care persoana care exercită responsabilități de conducere:
   
               (a)
            
            
               a primit, prin acordare sau atribuire, instrumente financiare în cadrul unui sistem destinat angajaților, cu condiția să fie îndeplinite următoarele condiții:
               
                           (i)
                        
                        
                           sistemul destinat angajaților și condițiile acestuia au fost aprobate anterior de emitent în conformitate cu legislația națională, iar condițiile sistemului destinat angajaților precizează calendarul acordării sau atribuirii și cuantumul instrumentelor financiare acordate sau atribuite ori baza calculării acestui cuantum, fără a se putea exercita o marjă de apreciere;
                        
                     
                           (ii)
                        
                        
                           persoana care exercită responsabilități de conducere nu are nicio marjă de apreciere în ceea ce privește acceptarea sau nu a instrumentelor financiare acordate sau atribuite;
                        
                     
         
               (b)
            
            
               a primit, prin acordare sau atribuire, instrumente financiare în cadrul unui sistem destinat angajaților care se desfășoară în perioada închisă, cu condiția să se utilizeze o abordare pre-planificată și organizată în ceea ce privește condițiile, periodicitatea, momentul acordării, grupul de persoane îndreptățite să li se acorde instrumentele financiare și cuantumul instrumentelor financiare care urmează să fie acordate și cu condiția ca acordarea sau atribuirea instrumentelor financiare să aibă loc într-un cadru definit, în care nicio informație privilegiată să nu poată influența acordarea sau atribuirea instrumentelor financiare;
            
         
               (c)
            
            
               exercită opțiuni sau certificate cu opțiuni ori face o conversie a obligațiunilor convertibile care i-au fost atribuite în cadrul unui sistem destinat angajaților atunci când data de expirare a acestor opțiuni, certificate cu opțiuni sau obligațiuni convertibile cade într-o perioadă închisă și vinde acțiuni dobândite în urma exercitării sau a conversiei sus-menționate, cu condiția să fie îndeplinite toate condițiile următoare:
               
                           (i)
                        
                        
                           persoana care exercită responsabilități de conducere notifică emitentului alegerea sa de a exercita opțiunile sau certificatele cu opțiuni sau de a efectua conversia cu cel puțin patru luni înainte de data expirării;
                        
                     
                           (ii)
                        
                        
                           decizia persoanei care exercită responsabilități de conducere este irevocabilă;
                        
                     
                           (iii)
                        
                        
                           persoana care exercită responsabilități de conducere a primit autorizația emitentului înainte de a acționa;
                        
                     
         
               (d)
            
            
               dobândește instrumentele financiare ale emitentului în cadrul unui sistem de economii destinat angajaților, cu condiția să fie îndeplinite toate condițiile următoare:
               
                           (i)
                        
                        
                           persoana care exercită responsabilități de conducere a intrat în sistem înainte de perioada închisă, cu excepția cazului în care nu ar fi fost posibil să intre în sistem în alt moment din cauza datei de începere a angajării;
                        
                     
                           (ii)
                        
                        
                           persoana care exercită responsabilități de conducere nu schimbă condițiile participării sale la sistem și nici nu își anulează participarea la sistem pe durata perioadei închise;
                        
                     
                           (iii)
                        
                        
                           operațiunile de cumpărare sunt clar organizate în conformitate cu condițiile sistemului, iar persoana care exercită responsabilități de conducere nu are nici dreptul, nici posibilitatea legală să le modifice pe durata perioadei închise sau în planificarea din cadrul sistemului se prevede ca acestea să se producă la o dată fixă care cade în perioada închisă;
                        
                     
         
               (e)
            
            
               transferă sau primește, direct sau indirect, instrumente financiare, cu condiția ca acestea să fie transferate între două conturi ale persoanei care exercită responsabilități de conducere și ca transferul să nu conducă la o modificare a prețului instrumentelor financiare;
            
         
               (f)
            
            
               dobândește calificarea sau dreptul la acțiuni ale emitentului, iar data finală a unei astfel de achiziții cade, în conformitate cu statutul sau reglementările interne ale emitentului, pe durata perioadei închise, cu condiția ca persoana care exercită responsabilități de conducere să prezinte emitentului dovezi în sprijinul motivelor pentru care achiziția nu are loc în alt moment, iar emitentul să accepte explicația dată.
            
         Articolul 10
   Tranzacțiile care trebuie notificate
   (1)   În conformitate cu articolul 19 din Regulamentul (UE) nr. 596/2014 și pe lângă tranzacțiile prevăzute la articolul 19 alineatul (7) din regulamentul respectiv, persoanele care exercită responsabilități de conducere în cadrul unui emitent sau al unui participant la piața certificatelor de emisii și persoanele care au legături strânse cu acestea își notifică tranzacțiile emitentului sau participantului la piața certificatului de emisii și autorității competente.
   Printre aceste tranzacții care trebuie notificate se numără toate tranzacțiile derulate în nume propriu de persoanele care exercită responsabilități de conducere care se referă, în cazul emitenților, la acțiunile sau titlurile de creanță ale emitentului sau la instrumentele derivate ori alte instrumente financiare care au legătură cu acestea, iar în cazul participanților la piața certificatelor de emisii, la certificatele de emisii, la produsele licitate pe baza acestora sau la instrumentele derivate conexe.
   (2)   Printre tranzacțiile notificate se numără următoarele:
   
               (a)
            
            
               achiziția, cedarea, vânzarea în lipsă, subscrierea sau schimbul;
            
         
               (b)
            
            
               acceptarea sau exercitarea unei opțiuni pe acțiuni, inclusiv a unei opțiuni pe acțiuni acordate personalului de conducere sau angajaților ca parte a pachetului lor salarial, precum și cedarea unor acțiuni derivate din exercitarea unei opțiuni pe acțiuni;
            
         
               (c)
            
            
               încheierea unor contracte swap pe acțiuni sau executarea unor astfel de contracte;
            
         
               (d)
            
            
               tranzacții cu instrumente derivate sau legate de instrumente derivate, inclusiv tranzacții cu decontare în numerar;
            
         
               (e)
            
            
               încheierea unui contract pe diferență având drept obiect un instrument financiar al emitentului în cauză ori certificate de emisie sau produse licitate pe baza certificatelor de emisii;
            
         
               (f)
            
            
               achiziționarea, cedarea sau exercitarea unor drepturi, inclusiv a unor opțiuni put și call, și a unor certificate cu opțiune;
            
         
               (g)
            
            
               subscrierea la o majorare de capital sau la o emisiune de titluri de creanță;
            
         
               (h)
            
            
               tranzacții cu instrumente derivate și instrumente financiare care au legătură cu un titlu de creanță al emitentului în cauză, inclusiv swap-uri pe riscul de credit;
            
         
               (i)
            
            
               tranzacții condiționate de apariția anumitor circumstanțe și executarea efectivă a tranzacțiilor;
            
         
               (j)
            
            
               conversia automată sau neautomată a unui instrument financiar în alt instrument financiar, inclusiv preschimbarea obligațiunilor convertibile în acțiuni;
            
         
               (k)
            
            
               cadouri și donații date sau primite, precum și moșteniri primite;
            
         
               (l)
            
            
               tranzacții executate cu produse bazate pe indici, coșuri și instrumente derivate, în măsura în care acest lucru este impus prin articolul 19 din Regulamentul (UE) nr. 596/2014;
            
         
               (m)
            
            
               tranzacții executate cu acțiuni sau unități ale unor fonduri de investiții, inclusiv fondurile de investiții alternative (FIA) menționate la articolul 1 din Directiva 2011/61/UE a Parlamentului European și a Consiliului (4), în măsura în care acest lucru este impus prin articolul 19 din Regulamentul (UE) nr. 596/2014;
            
         
               (n)
            
            
               tranzacții executate de administratorul unui FIA în care a investit persoana care exercită responsabilități de conducere sau o persoană care are legături strânse cu acesta, în măsura în care acest lucru este impus prin articolul 19 din Regulamentul (UE) nr. 596/2014;
            
         
               (o)
            
            
               tranzacții executate de o parte terță în cadrul unui mandat individual de gestiune a portofoliului sau a activelor în numele sau în beneficiul unei persoane care exercită responsabilități de conducere ori al unei persoane care are legături strânse cu aceasta;
            
         
               (p)
            
            
               luarea sau darea cu împrumut de acțiuni sau de titluri de creanță ale emitentului ori de instrumente derivate sau alte instrumente financiare având legătură cu acestea.
            
         Articolul 11
   Intrarea în vigoare și aplicarea
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 3 iulie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 decembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 1.
   
      (2)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
   
      (3)  Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (JO L 173, 12.6.2014, p. 84).
   
      (4)  Directiva 2011/61/UE a Parlamentului European și a Consiliului din 8 iunie 2011 privind administratorii fondurilor de investiții alternative și de modificare a Directivelor 2003/41/CE și 2009/65/CE și a Regulamentelor (CE) nr. 1060/2009 și (UE) nr. 1095/2010 (JO L 174, 1.7.2011, p. 1).
   
      ANEXA I
      
         Organisme publice și bănci centrale din țări terțe
      
      
                  1.
               
               
                  Australia:
                  
                              —
                           
                           
                              Banca de Rezerve a Australiei;
                           
                        
                              —
                           
                           
                              Oficiul de gestiune financiară al Australiei;
                           
                        
            
                  2.
               
               
                  Brazilia:
                  
                              —
                           
                           
                              Banca Centrală a Braziliei;
                           
                        
                              —
                           
                           
                              Trezoreria națională a Braziliei;
                           
                        
            
                  3.
               
               
                  Canada:
                  
                              —
                           
                           
                              Banca Canadei;
                           
                        
                              —
                           
                           
                              Departamentul de Finanțe al Canadei;
                           
                        
            
                  4.
               
               
                  China:
                  
                              —
                           
                           
                              Banca Populară a Chinei;
                           
                        
            
                  5.
               
               
                  Hong Kong SAR:
                  
                              —
                           
                           
                              Autoritatea monetară a Hong Kong-ului;
                           
                        
                              —
                           
                           
                              Serviciile financiare și Oficiul de trezorerie al Hong Kong-ului;
                           
                        
            
                  6.
               
               
                  India:
                  
                              —
                           
                           
                              Banca de Rezerve a Indiei;
                           
                        
            
                  7.
               
               
                  Japonia:
                  
                              —
                           
                           
                              Banca Japoniei;
                           
                        
                              —
                           
                           
                              Ministerul de Finanțe al Japoniei;
                           
                        
            
                  8.
               
               
                  Mexic:
                  
                              —
                           
                           
                              Banca Mexicului;
                           
                        
                              —
                           
                           
                              Ministerul de Finanțe și Credite Publice al Mexicului;
                           
                        
            
                  9.
               
               
                  Singapore:
                  
                              —
                           
                           
                              Autoritatea monetară a Singapore;
                           
                        
            
                  10.
               
               
                  Coreea de Sud:
                  
                              —
                           
                           
                              Banca Coreei;
                           
                        
                              —
                           
                           
                              Ministerul Strategiei și Finanțelor al Coreei;
                           
                        
            
                  11.
               
               
                  Elveția:
                  
                              —
                           
                           
                              Banca Națională a Elveției;
                           
                        
                              —
                           
                           
                              Administrația finanțelor federale a Elveției;
                           
                        
            
                  12.
               
               
                  Turcia:
                  
                              —
                           
                           
                              Banca Centrală a Republicii Turcia;
                           
                        
                              —
                           
                           
                              Subsecretariatul de trezorerie al Republicii Turcia;
                           
                        
            
                  13.
               
               
                  Statele Unite:
                  
                              —
                           
                           
                              Sistemul de rezerve federale;
                           
                        
                              —
                           
                           
                              Departamentul de trezorerie al SUA.
                           
                        
            
   
      ANEXA II
      
         Indicatori ai comportamentului de manipulare
      
      SECȚIUNEA 1
      
         INDICATORI AI COMPORTAMENTULUI DE MANIPULARE REFERITOR LA FURNIZAREA DE INDICAȚII FALSE SAU ÎNȘELĂTOARE ȘI LA FIXAREA PREȚURILOR LA UN NIVEL ANORMAL SAU ARTIFICIAL [SECȚIUNEA A DIN ANEXA I LA REGULAMENTUL (UE) NR. 596/2014]
      
      
                  1.
               
               
                  Practici care precizează indicatorul din secțiunea A litera (a) din anexa I la Regulamentul (UE) nr. 596/2014:
                  
                              (a)
                           
                           
                              Cumpărarea de poziții pe piața secundară, inclusiv de către părți între care există o coluziune, pe un instrument financiar, pe un contract spot pe mărfuri conex sau pe un produs licitat pe baza certificatelor de emisii, după alocarea pe piața primară, pentru a face să crească prețul la un nivel artificial și a genera interes din partea altor investitori, practică denumită de regulă atunci când sunt implicate părți între care există o coluziune, de exemplu în contextul instrumentelor de capital, „participare la o coluziune pe piața post-vânzare a unei oferte publice inițiale (OPI)”. Această practică poate fi ilustrată și de următorii indicatori suplimentari ai manipulării pieței:
                              
                                          (i)
                                       
                                       
                                          o concentrare neobișnuită a tranzacțiilor și/sau a ordinelor de tranzacționare, fie în general, fie de către o singură persoană care utilizează unul sau mai multe conturi sau de către un număr limitat de persoane;
                                       
                                    
                                          (ii)
                                       
                                       
                                          tranzacțiile sau ordinele de tranzacționare care nu au nicio altă justificare aparentă decât majorarea prețului sau a volumului tranzacționării într-un moment apropiat de un punct de referință din cursul zilei de tranzacționare, de exemplu la deschidere sau aproape de închidere;
                                       
                                    
                        
                              (b)
                           
                           
                              Tranzacțiile sau ordinele de tranzacționare cărora li se dă curs în așa fel încât se creează obstacole care împiedică scăderea sub sau creșterea peste un anumit nivel a prețului unui instrument financiar, al unui contract spot pe mărfuri conex sau a unui produs licitat pe baza certificatelor de emisii, în principal pentru a evita consecințele negative ale modificărilor prețului instrumentului financiar respectiv, al contractului spot pe mărfuri conex sau al produsului licitat pe baza certificatelor de emisii, practică denumită de regulă „creare a unei valori minime sau a unui plafon al evoluției unui preț” (creation of a floor, or a ceiling in the price pattern). Această practică poate fi ilustrată și de următorii indicatori suplimentari ai manipulării pieței:
                              
                                          (i)
                                       
                                       
                                          tranzacțiile sau ordinele de tranzacționare care au efectul sau care este probabil să aibă efectul de a majora, reduce sau menține prețul în zilele care precedă emisiunea, răscumpărarea opțională sau expirarea unui instrument derivat sau instrument convertibil conex;
                                       
                                    
                                          (ii)
                                       
                                       
                                          tranzacțiile sau ordinele de tranzacționare care au efectul sau care este probabil să aibă efectul de a majora sau reduce prețul mediu ponderat în ziua în care are loc ședința de tranzacționare sau într-o perioadă din cursul ședinței de tranzacționare;
                                       
                                    
                                          (iii)
                                       
                                       
                                          tranzacțiile sau ordinele de tranzacționare care au efectul sau care este probabil să aibă efectul de a menține prețul unui instrument financiar suport, al contractului spot pe mărfuri conex sau al unui produs licitat pe baza certificatelor de emisii sub sau peste un preț de exercitare sau alt element utilizat pentru a determina valoarea (de exemplu, o barieră) unui instrument derivat conex la data expirării;
                                       
                                    
                                          (iv)
                                       
                                       
                                          tranzacțiile efectuate în orice loc de tranzacționare care au efectul sau care este probabil să aibă efectul de a modifica în așa fel prețul unui instrument financiar suport, al contractului spot pe mărfuri conex sau al unui produs licitat pe baza certificatelor de emisii încât acesta depășește sau este situat sub prețul de exercitare ori alt element utilizat pentru a determina valoarea (de exemplu, o barieră) unui instrument derivat conex la data expirării;
                                       
                                    
                                          (v)
                                       
                                       
                                          tranzacțiile care au efectul sau care este probabil să aibă efectul de a modifica prețul de decontare al unui instrument financiar, al contractului spot pe mărfuri conex sau al unui produs licitat pe baza certificatelor de emisii, atunci când acest preț este folosit ca referință sau ca factor determinant, în special la calcularea cerințelor în materie de marje.
                                       
                                    
                        
                              (c)
                           
                           
                              Emiterea de ordine de tranzacționare de mici dimensiuni pentru a constata care este nivelul de ordine ascunse și în special pentru a evalua ce se găsește pe o platformă pentru tranzacții anonime, ordine denumite de regulă „ordine de tip ping” (ping orders);
                           
                        
                              (d)
                           
                           
                              Executarea de ordine de tranzacționare sau a unei serii de ordine de tranzacționare pentru a descoperi ordinele altor participanți, operațiune urmată de emiterea unui ordin de tranzacționare pentru a profita de informațiile obținute, operațiune cunoscută de regulă sub denumirea de „phishing”.
                           
                        
            
                  2.
               
               
                  Practici care precizează indicatorul din secțiunea A litera (b) din anexa I la Regulamentul (UE) nr. 596/2014:
                  
                              (a)
                           
                           
                              Practica prevăzută la punctul 1 litera (a) din prezenta secțiune, denumită de regulă atunci când sunt implicate părți între care există o coluziune, de exemplu în contextul instrumentelor de capital, „participare la o coluziune pe piața post-vânzare a unei oferte publice inițiale”;
                           
                        
                              (b)
                           
                           
                              Profitarea de influența semnificativă a unei poziții dominante asupra ofertei, cererii sau mecanismelor de livrare pentru un instrument financiar, un contract spot pe mărfuri conex sau un produs licitat pe baza certificatelor de emisii, în scopul de a denatura semnificativ sau de a exista probabilitatea de a denatura prețurile la care alte părți trebuie să își îndeplinească obligațiile prin livrare, primire sau amânare, practică denumită de regulă „forțare a mâinii”(abusive squeeze);
                           
                        
                              (c)
                           
                           
                              Tranzacționarea sau emiterea de ordine de tranzacționare într-un loc de tranzacționare sau în afara unui loc de tranzacționare (inclusiv transmiterea de indicații de interes) în vederea influențării incorecte în alt loc de tranzacționare sau în afara unui loc de tranzacționare a prețului aceluiași instrument financiar, al unui contract spot pe mărfuri conex sau al unui produs licitat pe baza certificatelor de emisii, practică denumită de regulă „manipulare între locurile de tranzacționare” (inter-trading venues manipulation) (tranzacționarea într-un loc de tranzacționare sau în afara unui loc de tranzacționare în vederea manipulării prețului unui instrument financiar în alt loc de tranzacționare sau în afara unui loc de tranzacționare). Această practică poate fi ilustrată și de următorii indicatori suplimentari ai manipulării pieței:
                              
                                          (i)
                                       
                                       
                                          executarea unei tranzacții prin care se schimbă prețurile de cumpărare și de vânzare, atunci când diferența dintre prețurile de cumpărare și de vânzare reprezintă un factor în stabilirea prețului altei tranzacții, indiferent dacă aceasta are sau nu loc în același loc de tranzacționare;
                                       
                                    
                                          (ii)
                                       
                                       
                                          indicatorii prevăzuți la punctul 1 litera (b) punctele (i), (iv) și (v) din prezenta secțiune;
                                       
                                    
                        
                              (d)
                           
                           
                              Tranzacționarea sau emiterea de ordine de tranzacționare într-un loc de tranzacționare sau în afara unui loc de tranzacționare (inclusiv transmiterea de indicații de interes) în vederea influențării incorecte în alt loc de tranzacționare, în același loc de tranzacționare ori în afara unui loc de tranzacționare a prețului unui instrument financiar conex al unui contract spot pe mărfuri conex sau al unui produs licitat pe baza certificatelor de emisii conex, practică denumită, de regulă, „manipulare între produse” (tranzacționarea unui instrument financiar în vederea manipulării prețului unui instrument financiar conex în alt loc de tranzacționare, în același loc de tranzacționare ori în afara unui loc de tranzacționare). Această practică poate fi, de asemenea, ilustrată de indicatorii suplimentari ai manipulării pieței menționați la punctul 1 litera (b) punctele (i), (iii), (iv) și (v) și la punctul 2 litera (c) punctul (i) din prezenta secțiune.
                           
                        
            
                  3.
               
               
                  Practici care precizează indicatorul din secțiunea A litera (c) din anexa I la Regulamentul (UE) nr. 596/2014:
                  
                              (a)
                           
                           
                              Încheierea de acorduri pentru vânzarea sau cumpărarea unui instrument financiar, a unui contract spot pe mărfuri conex sau a unui produs licitat pe baza certificatelor de emisii atunci când nu a intervenit nicio modificare a intereselor generatoare de beneficii sau a riscului de piață sau atunci când interesele generatoare de beneficii sau riscul de piață este transferat între părți care acționează concertat sau între care există o coluziune, tranzacții denumite de regulă „tranzacții de spălare” (wash trades). Această practică poate fi ilustrată și de următorii indicatori suplimentari ai manipulării pieței:
                              
                                          (i)
                                       
                                       
                                          repetarea neobișnuită a unei tranzacții între un număr mic de părți într-o anumită perioadă de timp;
                                       
                                    
                                          (ii)
                                       
                                       
                                          tranzacții sau ordine de tranzacționare care modifică sau care este probabil să modifice evaluarea unei poziții fără a reduce/majora dimensiunea poziției respective;
                                       
                                    
                                          (iii)
                                       
                                       
                                          indicatorul prevăzut la punctul 1 litera (a) punctul (i) din prezenta secțiune.
                                       
                                    
                        
                              (b)
                           
                           
                              Emiterea de ordine de tranzacționare sau efectuarea unei tranzacții sau a unei serii de tranzacții care sunt vizibile pe ecranul unui sistem de tranzacționare public pentru a crea impresia că există activitate sau modificări de preț în ceea ce privește un instrument financiar, un contract spot pe mărfuri conex sau un produs licitat pe baza certificatelor de emisii, practică denumită de regulă „painting the tape”. Această practică poate fi ilustrată și de indicatorii prevăzuți la punctul 1 litera (a) punctul (i) și la punctul 3 litera (a) punctul (i) din prezenta secțiune.
                           
                        
                              (c)
                           
                           
                              Tranzacțiile desfășurate ca urmare a emiterii de ordine de cumpărare și de vânzare pentru a efectua tranzacții în același timp sau aproape în același timp cu cantități foarte asemănătoare și cu prețuri similare de către aceeași parte sau de către părți diferite, însă între care există o coluziune, practică denumită de regulă „ordine puse în corespondență în mod necorespunzător” (improper matched orders). Această practică poate fi ilustrată și de următorii indicatori suplimentari ai manipulării pieței:
                              
                                          (i)
                                       
                                       
                                          tranzacțiile sau ordinele de tranzacționare care au efectul sau care este probabil să aibă efectul de a stabili un preț de piață atunci când lichiditatea sau profunzimea carnetului de ordine nu este suficientă pentru a stabili un preț în cursul ședinței;
                                       
                                    
                                          (ii)
                                       
                                       
                                          indicatorii prevăzuți la punctul 1 litera (a) punctul (i) și la punctul 3 litera (a) punctele (i) și (ii) din prezenta secțiune.
                                       
                                    
                        
                              (d)
                           
                           
                              Tranzacția sau seria de tranzacții care vizează ascunderea identității deținătorului unui instrument financiar, al unui contract spot pe mărfuri conex sau al unui produs licitat pe baza certificatelor de emisii prin încălcarea cerințelor de publicare prin faptul că se deține instrumentul financiar, contractul spot pe mărfuri conex sau produsul licitat pe baza certificatelor de emisii în numele uneia sau mai multor părți cu care există o coluziune. Informațiile publicate induc în eroare în ceea ce privește adevăratul deținător al instrumentului financiar, al contractului spot pe mărfuri conex sau al produsului licitat pe baza certificatelor de emisii, practică denumită de regulă „ascunderea identității deținătorului” (concealing ownership). Această practică poate fi ilustrată și de indicatorul descris la punctul 3 litera (a) punctul (i) din prezenta secțiune.
                           
                        
            
                  4.
               
               
                  Practici care precizează indicatorul din secțiunea A litera (d) din anexa I la Regulamentul (UE) nr. 596/2014:
                  
                              (a)
                           
                           
                              Practica prevăzută la punctul 3 litera (b) din prezenta secțiune, denumită de regulă „painting the tape”;
                           
                        
                              (b)
                           
                           
                              Practica prevăzută la punctul 3 litera (c) din prezenta secțiune, denumită de regulă „ordine puse în corespondență în mod necorespunzător”;
                           
                        
                              (c)
                           
                           
                              Achiziționarea unei poziții lungi pe un instrument financiar, pe un contract spot pe mărfuri conex sau pe un produs licitat pe baza certificatelor de emisii și apoi desfășurarea de activități de cumpărare suplimentare și/sau difuzarea de informații pozitive înșelătoare cu privire la instrumentul financiar, contractul spot pe mărfuri conex sau produsul licitat pe baza certificatelor de emisii, în vederea majorării prețului instrumentului financiar, al contractului spot pe mărfuri conex sau al produsului licitat pe baza unor certificate de emisii, prin atragerea altor cumpărători. Atunci când nivelul prețului ajunge să fie artificial de mare, poziția lungă deținută este vândută, practică denumită de regulă „umflă prețul, apoi vinde” (pump and dump);
                           
                        
                              (d)
                           
                           
                              Achiziționarea unei poziții scurte pe un instrument financiar, pe un contract spot pe mărfuri conex sau pe un produs licitat pe baza certificatelor de emisii și apoi desfășurarea de activități de vânzare suplimentare și/sau difuzarea de informații negative înșelătoare cu privire la instrumentul financiar, contractul spot pe mărfuri conex sau produsul licitat pe baza certificatelor de emisii, în vederea reducerii prețului instrumentului financiar, al contractului spot pe mărfuri conex sau al produsului licitat pe baza unor certificate de emisii, prin atragerea altor vânzători. Atunci când prețul scade, poziția deținută este închisă, practică denumită de regulă „discreditează, apoi încasează” (trash and cash);
                           
                        
                              (e)
                           
                           
                              Emiterea a numeroase ordine de tranzacționare și/sau de anulări și/sau de actualizări ale ordinelor de tranzacționare, astfel încât să se creeze incertitudine în rândul altor participanți, încetinind procesul acestora și/sau camuflându-și strategia, practică denumită de regulă „aglomerare de ordine” (quote stuffing);
                           
                        
                              (f)
                           
                           
                              Emiterea de ordine de tranzacționare sau a unei serii de ordine de tranzacționare ori executarea de tranzacții sau a unei serii de tranzacții care este probabil să inițieze sau să exacerbeze o tendință și să încurajeze alți participanți să accelereze sau să extindă tendința respectivă, pentru a crea ocazia de a închide sau a deschide o poziție la un preț favorabil, practică denumită de regulă „inițierea unei tendințe” (momentum ignition). Această practică poate fi ilustrată și de proporția ridicată de ordine anulate (de exemplu, procentul de ordine de tranzacționare), care poate fi combinat cu o proporție la nivel de volum (de exemplu, numărul de instrumente financiare aferent fiecărui ordin).
                           
                        
            
                  5.
               
               
                  Practici care precizează indicatorul din secțiunea A litera (e) din anexa I la Regulamentul (UE) nr. 596/2014:
                  
                              (a)
                           
                           
                              Practica prevăzută la punctul 1 litera (b) din prezenta secțiune, denumită de regulă „creare a unei valori minime sau a unui plafon al evoluției unui preț”;
                           
                        
                              (b)
                           
                           
                              Practica prevăzută la punctul 2 litera (c) din prezenta secțiune, denumită de regulă „manipulare între locurile de tranzacționare” (tranzacționarea într-un loc de tranzacționare sau în afara unui loc de tranzacționare în vederea manipulării prețului unui instrument financiar în alt loc de tranzacționare sau în afara unui loc de tranzacționare);
                           
                        
                              (c)
                           
                           
                              Practica prevăzută la punctul 2 litera (d) din prezenta secțiune, denumită de regulă „manipulare între produse” (tranzacționarea unui instrument financiar în vederea manipulării prețului unui instrument financiar conex în alt loc de tranzacționare, în același loc de tranzacționare ori în afara unui loc de tranzacționare);
                           
                        
                              (d)
                           
                           
                              Cumpărarea sau vânzarea deliberată a unui instrument financiar, a unui contract spot pe mărfuri conex sau a unui produs licitat pe baza certificatelor de emisii la un moment de referință al ședinței de tranzacționare (de exemplu, la deschidere, la închidere sau la decontare) în vederea majorării, reducerii sau menținerii la un anumit nivel a prețului de referință (de exemplu, a prețului de deschidere, de închidere sau de decontare), practică denumită de regulă „marcarea închiderii” (marking the close). Această practică poate fi ilustrată și de următorii indicatori suplimentari ai manipulării pieței:
                              
                                          (i)
                                       
                                       
                                          introducerea în carnetul central de ordine al sistemului de tranzacționare a unor ordine care reprezintă volume semnificative cu câteva minute înainte de etapa licitației în care se stabilește prețul și anularea acestor ordine cu câteva secunde înainte să fie blocat carnetul de ordine pentru a calcula prețul de licitație, astfel încât prețul de deschidere teoretic să poată părea mai mare/mai mic decât în mod normal;
                                       
                                    
                                          (ii)
                                       
                                       
                                          indicatorii prevăzuți la punctul 1 litera (b) punctele (i), (iii), (iv) și (v) din prezenta secțiune;
                                       
                                    
                                          (iii)
                                       
                                       
                                          desfășurarea de tranzacții sau emiterea de ordine de tranzacționare într-un moment apropiat de un punct de referință din cursul zilei de tranzacționare care din cauza dimensiunii lor pe piață au în mod evident un impact semnificativ asupra ofertei, cererii, prețului sau valorii;
                                       
                                    
                                          (iv)
                                       
                                       
                                          tranzacțiile sau ordinele de tranzacționare care nu au nicio altă justificare aparentă decât majorarea/reducerea prețurilor sau majorarea volumului tranzacționării într-un moment apropiat de un punct de referință din cursul zilei de tranzacționare, de exemplu la deschidere sau aproape de închidere;
                                       
                                    
                        
                              (e)
                           
                           
                              Emiterea de ordine de tranzacționare multiple sau mari într-o zonă mai puțin vizibilă pe o parte a carnetului de ordine pentru a executa o tranzacție pe cealaltă parte a carnetului de ordine. Odată ce tranzacția are loc, ordinele cu privire la care nu exista intenția de a fi executate se șterg, practică denumită de regulă „stratificarea ordinelor și emiterea de ordine înșelătoare” (layering and spoofing). Această practică poate fi ilustrată și de indicatorul prevăzut la punctul 4 litera (f) punctul (i);
                           
                        
                              (f)
                           
                           
                              Practica prevăzută la punctul 4 litera (e) din prezenta secțiune, denumită de regulă „aglomerare de ordine”;
                           
                        
                              (g)
                           
                           
                              Practica prevăzută la punctul 4 litera (f) din prezenta secțiune, denumită de regulă „inițierea unei tendințe”.
                           
                        
            
                  6.
               
               
                  Practici care precizează indicatorul din secțiunea A litera (f) din anexa I la Regulamentul (UE) nr. 596/2014:
                  
                              (a)
                           
                           
                              Emiterea de ordine care sunt retrase înainte de executare, având astfel efectul sau existând probabilitatea să aibă efectul de a crea o impresie înșelătoare că există cerere sau ofertă pentru un instrument financiar, un contract spot pe mărfuri conex sau un produs licitat pe baza unor certificate de emisii la prețul respectiv, practică denumită de regulă „emitere de ordine fără nicio intenție de a le executa”. Această practică poate fi ilustrată și de următorii indicatori suplimentari ai manipulării pieței:
                              
                                          (i)
                                       
                                       
                                          ordine de tranzacționare introduse la un astfel de preț încât majorează cererea sau reduc oferta și au efectul sau este probabil să aibă efectul de a majora sau reduce prețul unui instrument financiar conex;
                                       
                                    
                                          (ii)
                                       
                                       
                                          indicatorul prevăzut la punctul 4 litera (f) punctul (i) din prezenta secțiune.
                                       
                                    
                        
                              (b)
                           
                           
                              Practica prevăzută la punctul 1 litera (b) din prezenta secțiune, denumită de regulă „creare a unei valori minime sau a unui plafon al evoluției unui preț”;
                           
                        
                              (c)
                           
                           
                              Întreprinderea de acțiuni pentru ca marja de licitație să ajungă și/sau să se mențină la niveluri artificiale prin abuzarea de puterea de piață, practică denumită de regulă „marje de licitație excesive”. Această practică poate fi ilustrată și de următorii indicatori suplimentari ai manipulării pieței:
                              
                                          (i)
                                       
                                       
                                          tranzacții sau ordine de tranzacționare care au efectul sau este probabil să aibă efectul de a eluda garanțiile de tranzacționare ale pieței (de exemplu, limitele prețurilor, limitele volumului, parametrii marjei de licitație etc.);
                                       
                                    
                                          (ii)
                                       
                                       
                                          indicatorul prevăzut la punctul 2 litera (c) punctul (i) din prezenta secțiune.
                                       
                                    
                        
                              (d)
                           
                           
                              Emiterea de ordine de tranzacționare care duc la creșterea cererii (sau la reducerea ofertei) pentru un instrument financiar, un contract spot pe mărfuri conex sau un produs licitat pe baza certificatelor de emisii, cu scopul majorării (sau reducerii) prețului acestuia, practică denumită de regulă „promovarea cererii” (advancing the bid). Această practică poate fi ilustrată și de indicatorul prevăzut la punctul 6 litera (a) punctul (i) din prezenta secțiune.
                           
                        
                              (e)
                           
                           
                              Practica prevăzută la punctul 2 litera (c) din prezenta secțiune, denumită de regulă „manipulare între locurile de tranzacționare” (tranzacționarea într-un loc de tranzacționare sau în afara unui loc de tranzacționare în vederea manipulării prețului unui instrument financiar în alt loc de tranzacționare sau în afara unui loc de tranzacționare);
                           
                        
                              (f)
                           
                           
                              Practica prevăzută la punctul 2 litera (d) din prezenta secțiune, denumită de regulă „manipulare între produse” (tranzacționarea unui instrument financiar în vederea manipulării prețului unui instrument financiar conex în alt loc de tranzacționare, în același loc de tranzacționare ori în afara unui loc de tranzacționare);
                           
                        
                              (g)
                           
                           
                              Practica prevăzută la punctul 5 litera (e) din prezenta secțiune, denumită de regulă „stratificarea ordinelor și emiterea de ordine înșelătoare”;
                           
                        
                              (h)
                           
                           
                              Practica prevăzută la punctul 4 litera (e) din prezenta secțiune, denumită de regulă „aglomerare de ordine”;
                           
                        
                              (i)
                           
                           
                              Practica prevăzută la punctul 4 litera (f) din prezenta secțiune, denumită de regulă „inițierea unei tendințe”;
                           
                        
                              (j)
                           
                           
                              Transmiterea de ordine de tranzacționare pentru a atrage alți participanți la piață care utilizează tehnici de tranzacționare tradiționale („traderi lenți”), care sunt apoi revizuite rapid, termenii acestora devenind mult mai puțin generoși, în speranța obținerii unui profit din executarea tranzacției în contextul fluxului de ordine de tranzacționare emise de „traderii lenți”, practică denumită de regulă „smoking”.
                           
                        
            
                  7.
               
               
                  Practici care precizează indicatorul din secțiunea A litera (g) din anexa I la Regulamentul (UE) nr. 596/2014:
                  
                              (a)
                           
                           
                              Practica prevăzută la punctul 5 litera (d) din prezenta secțiune, denumită de regulă „marcarea închiderii”;
                           
                        
                              (b)
                           
                           
                              Practica prevăzută la punctul 1 litera (a) din prezenta secțiune, denumită de regulă atunci când sunt implicate părți între care există o coluziune, de exemplu în contextul instrumentelor de capital, „participare la o coluziune pe piața post-vânzare a unei oferte publice inițiale”;
                           
                        
                              (c)
                           
                           
                              Practica prevăzută la punctul 1 litera (b) din prezenta secțiune, denumită de regulă „creare a unei valori minime sau a unui plafon al evoluției unui preț”;
                           
                        
                              (d)
                           
                           
                              Practica prevăzută la punctul 2 litera (c) din prezenta secțiune, denumită de regulă „manipulare între locurile de tranzacționare” (tranzacționarea într-un loc de tranzacționare sau în afara unui loc de tranzacționare în vederea manipulării prețului unui instrument financiar în alt loc de tranzacționare sau în afara unui loc de tranzacționare);
                           
                        
                              (e)
                           
                           
                              Practica prevăzută la punctul 2 litera (d) din prezenta secțiune, denumită de regulă „manipulare între produse” (tranzacționarea unui instrument financiar în vederea manipulării prețului unui instrument financiar conex în alt loc de tranzacționare, în același loc de tranzacționare ori în afara unui loc de tranzacționare);
                           
                        
                              (f)
                           
                           
                              Încheierea de acorduri în vederea denaturării costurilor aferente unui contract pe mărfuri, cum ar fi costurile cu asigurarea sau mărfurile, efectul obținut fiind stabilirea prețului de decontare al unui instrument financiar sau al unui contract spot pe mărfuri conex la un nivel anormal sau artificial.
                           
                        
            
                  8.
               
               
                  Practica prevăzută la punctul 2 litera (c) din prezenta secțiune și menționată, de asemenea, la punctul 5 litera (c), la punctul 6 litera (e) și la punctul 7 litera (d) din prezenta secțiune este relevantă în contextul domeniului de aplicare al Regulamentului (UE) nr. 596/2014 în ceea ce privește manipularea între locurile de tranzacționare.
               
            
                  9.
               
               
                  Practica prevăzută la punctul 2 litera (d) din prezenta secțiune și menționată, de asemenea, la punctul 5 litera (c), la punctul 6 litera (f) și la punctul 7 litera (e) din prezenta secțiune este relevantă în contextul domeniului de aplicare al Regulamentului (UE) nr. 596/2014 în ceea ce privește manipularea între locurile de tranzacționare, ținând cont de faptul că prețul sau valoarea unui instrument financiar poate depinde de prețul sau valoarea altui instrument financiar sau a unui contract spot pe mărfuri ori poate avea un efect asupra acestora.
               
            SECȚIUNEA 2
      
         INDICATORI AI COMPORTAMENTULUI DE MANIPULARE REFERITOR LA UN PROCEDEU FICTIV SAU LA ORICE FORMĂ DE ÎNȘELĂTORIE SAU ARTIFICIU [SECȚIUNEA B DIN ANEXA I LA REGULAMENTUL (UE) NR. 596/2014]
      
      
                  1.
               
               
                  Practici care precizează indicatorul din secțiunea B litera (a) din anexa I la Regulamentul (UE) nr. 596/2014:
                  
                              (a)
                           
                           
                              Difuzarea de informații false sau înșelătoare privind piața prin intermediul media, inclusiv prin internet, sau prin orice alte mijloace, ce duce sau este probabil să ducă la modificarea prețului unui instrument financiar, a unui contract spot pe mărfuri conex sau a unui produs licitat pe baza certificatelor de emisii într-o direcție favorabilă pentru poziția deținută sau pentru o tranzacție planificată de către persoana sau persoanele care au un interes să fie difuzate informațiile respective;
                           
                        
                              (b)
                           
                           
                              Deschiderea unei poziții pe un instrument financiar, pe un contract spot pe mărfuri conex sau pe un produs licitat pe baza certificatelor de emisii și închiderea poziției respective imediat după ce s-a făcut publică perioada îndelungată de deținere a investiției și s-a pus accentul pe aceasta, practică denumită de regulă „deschiderea unei poziții și închiderea acesteia imediat după ce a fost făcută publică”;
                           
                        
                              (c)
                           
                           
                              Practica prevăzută la punctul 4 litera (c) din secțiunea 1, denumită de regulă „umflă prețul, apoi vinde”. Această practică poate fi ilustrată și de următorii indicatori suplimentari ai manipulării pieței:
                              
                                          (i)
                                       
                                       
                                          difuzarea de știri prin intermediul media referitoare la majorarea (sau reducerea) unei participații calificate înainte sau imediat după o modificare neobișnuită a prețului unui instrument financiar;
                                       
                                    
                                          (ii)
                                       
                                       
                                          indicatorul prevăzut la punctul 5 litera (d) punctul (i) din secțiunea 1;
                                       
                                    
                        
                              (d)
                           
                           
                              Practica prevăzută la punctul 4 litera (d) din secțiunea 1, denumită de regulă „discreditează, apoi încasează”. Această practică poate fi ilustrată și de indicatorii prevăzuți la punctul 5 litera (d) punctul (i) din secțiunea 1 și la punctul 1 litera (c) punctul (i) din prezenta secțiune;
                           
                        
                              (e)
                           
                           
                              Practica prevăzută la punctul 3 litera (d) din secțiunea 1, denumită de regulă „ascunderea identității deținătorului”;
                           
                        
                              (f)
                           
                           
                              Mutarea sau depozitarea de mărfuri fizice, operațiune ce ar putea crea o impresie înșelătoare în ceea ce privește oferta sau cererea ori prețul sau valoarea unei mărfi sau a produselor livrabile aferente unui instrument financiar sau contract spot pe mărfuri conex;
                           
                        
                              (g)
                           
                           
                              Mutarea unei nave de mărfuri goală, operațiune ce ar putea crea o impresie greșită sau înșelătoare în ceea ce privește oferta sau cererea ori prețul sau valoarea unei mărfi sau a produselor livrabile aferente unui instrument financiar sau contract spot pe mărfuri conex.
                           
                        
            
                  2.
               
               
                  Practici care precizează indicatorul din secțiunea B litera (b) din anexa I la Regulamentul (UE) nr. 596/2014:
                  
                              (a)
                           
                           
                              Practica prevăzută la punctul 1 litera (a) din prezenta secțiune. Această practică poate fi ilustrată și de înregistrarea de ordine de tranzacționare sau efectuarea de tranzacții înainte sau imediat după ce participantul la piață sau persoane cunoscute public ca având o legătură cu participantul la piață respectiv elaborează sau difuzează lucrări de cercetare sau recomandări în materie de investiții contrare care sunt făcute publice.
                           
                        
                              (b)
                           
                           
                              Practica prevăzută la punctul 4 litera (c) din secțiunea 1, denumită de regulă „umflă prețul, apoi vinde”. Această practică poate fi ilustrată și de indicatorul prevăzut la punctul 2 litera (a) punctul (i) din prezenta secțiune.
                           
                        
                              (c)
                           
                           
                              Practica prevăzută la punctul 3 litera (d) din secțiunea 1, denumită de regulă „discreditează, apoi încasează”. Această practică poate fi ilustrată și de indicatorul prevăzut la punctul 2 litera (a) punctul (i) din prezenta secțiune.